Fremover skal man tune ind på TV 2’s kanaler for at se fodbold fra Spanien, Italien og USA.

TV 2 annoncerer i en pressemeddelelse, at man har købt rettighederne til at vise kampe fra Primera Division, Serie A og Major League Soccer.

TV 2 Sport fik i starten af 2019 mulighed for at vise en ugentlig kamp fra enten Primera Division eller Serie A. I efteråret blev det udvidet til fire ugentlige kampe.

Nu overtager TV 2 altså de fulde rettigheder og får mulighed for at vise op mod 20 kampe hver uge.

»Vi har fået en smagsprøve på både La Liga og Serie A i det forgangne år, og vi kan heldigvis konstatere, at vores seere og brugere har taget godt imod tilbuddet«, siger sportschef hos TV2 Frederik Lauesen i pressemeddelelsen.

TV 2 overtager rettigheder fra streamingtjenesten Strive, der dermed lukker i Danmark. Det sker med udgangen af januar. Indtil da vil kampene blive sendt parallelt på TV 2 og Strive.

Derefter vil kampene blive vist på den nye kanal TV 2 Sport X samt streamingtjenesten TV 2 Play.

TV 2 har sikret sig rettighederne frem til udgangen af 2020/21-sæsonen.

ritzau